POTVRĐEN je treći slučaj zaraze koronavirusom u Hrvatskoj. Nakon što je jutros objavljeno da je zaražen brat blizanac prvog zaraženog, večeras je objavljeno da je zaražen i muškarac iz Rijeke.

Podsjetimo, prvi je zaražen 26-godišnji mladić koji je prošlog tjedna tri dana boravio u Milanu sa svojom djevojkom. Mladić ima blage simptome i nalazi se u izolaciji u Klinici za infektivne bolesti Dr. Fran Mihaljević.

Kako je prvi doznao Index, zaražen je brat blizanac prvog zaraženog, a radi u HEP-u u Zagrebu.

Treći muškarac je u bolnici u Rijeci, a inače radi u talijanskoj Parmi.

>> Doznajemo: Zaraženi brat blizanac radi u HEP-u. Još jedan HEP-ovac ima simptome?

Stanje s koronavirusom u svijetu pratite ovdje.

Razvoj događaja u Hrvatskoj

19:30 Kako doznaje Index, hotel Tomislavov dom na Sljemenu postaje karantena. Gosti koji su bili tamo morali su tijekom dana napustiti hotel. Opširnije

18:00 U Rijeci je potvrđen treći slučaj zaraze. Radi se o muškarcu koji radi u Italiji, u gradu Parmi. Opširnije

17:45 Znanstvenik Igor Rudan javio se iz Škotske. Kaže da ne treba paničariti te dodaje da je oprez sasvim dovoljan. Opširnije

16:58 Pacijenti koji su pod sumnjom na koronavirus jučer zaprimljeni u Opću bolnicu Zabok nisu zaraženi. Pokazali su to negativni testovi analize briseva provedeni u Klinici za infektivne bolesti Dr. Fran Mihaljević u Zagrebu. Radilo se o mlađem muškarcu i 12-godišnjoj djevojčici koji žive u istom kućanstvu, a nedavno su boravili u Italiji.

16:15 Pomorac koji je stigao iz Genove i bio hospitaliziran u OB-u Zadar nema koronavirus .

16:05 "Što se tiče organizacije većih javnih okupljanja, zajednička je procjena da ne postoji potreba za generalnom zabranom. Ali moramo uzeti u obzir da je uvijek moguće doći do promjene", rekao je Božinović na redovitoj presici u 16 sati.

Ministar zdravstva Vili Beroš rekao je da je testirano 87 ljudi, a osam je u obradi.

Među osobama čiji se rezultati čekaju nalazi se i djevojka zaraženog mladića. Ministar je dodao majka mladića ne pokazuje nikakve znakove bolesti. Također, rečeno je da su 64 osobe pod intenzivnim nadzorom.

"Novih pozitivnih slučajeva nema", rekao je.

16:00 Izdane su preporuke za škole.

"Kao što smo prethodno komunicirali, do daljnjega je neophodno odgoditi sve organizirane odlaske djece i učenika u zahvaćena područja, kao i organizirane susrete (primjerice sportska natjecanja) s djecom i učenicima koji dolaze iz zahvaćenih područja.

Potrebno je osigurati nužne higijenske mjere, odnosno opće mjere zaštite u školama prema preporukama HZJZ-a (u prilogu).

U prilogu su i specifične preporuke i mjere vezane uz učenike i djecu u riziku (zdrava djeca i učenici koji dolaze iz zahvaćenih područja; zdrava djeca/učenika, bez znakova bolesti, koji dolaze iz zahvaćenih područja, a koji su bili u bliskim kontaktima s oboljelima; djeca i učenici koji dolaze iz zahvaćenih područja, a imaju neki od respiratornih simptoma) prema definiciji HZJZ-a.

Nastava i provođenje školskog kurikuluma trebaju se odvijati prema planu. Ministarstvo znanosti i obrazovanja kontinuirano prati situaciju i pravovremeno će vas izvijestiti o eventualnim novim okolnostima i mjerama", kažu iz MZOS-a. Opširnije

15:50 Iza 16 sati je presica Kriznog stožera.

15:30 U HEP još nisu došli ljudi koji bi trebali dezinficirati prostorije.

15:21 Ministarstvo znanosti i obrazovanja svim dječjim vrtićima, osnovnim i srednjim školama, učeničkim domovima i osnivačima proslijedilo je preporuke postupanja koje je izradio Hrvatski zavod za javno zdravstvo. Opširnije

15:00 Nalaz za ženu iz Slavonskog Broda je negativan. Dva nalaza još nisu gotova. Očekuje se da će biti gotovi sutra.

14:30 Dio ljudi je napustio zgradu HEP-a. Ljudi su se smirili, među zaposlenicima ne vlada panika koja se jutros mogla osjetiti, saznajemo.

Za sutra nisu dobili nikakve upute, osim da se normalno radi.

14:25 "U Hrvatskoj su još uvijek samo dvije osobe oboljele od koronavirusa", kazao je ministar zdravstva Vili Beroš. Dodao je da je izdan naputak svim zdravstvenim ustanovama vezano za jučerašnji potez KBC-a Zagreb gdje su otkazali sve operacije koje nisu hitne. "Posjete je moguće zabraniti, ali hladni pogon mora ići dalje. Jer život ide dalje i u ovom trenutku nema te ugroze koja to može osporiti", rekao je Beroš.

Najavio je i novi prostor za one sa sumnjom na koronavirus, kako bi se izbjegle gužve u Klinici za infektivne bolesti te njihov kontakt s oboljelima od prehlade ili gripe.

14:23 Majka zaražene braće radi u Ministarstvu vanjskih i europskih poslova, no iz MVEP-a kažu da ona nije bila u Ministarstvu nakon kontakta sa sinom.

14:01 Iz Croatia Airlinesa priopćeno je da nastavljaju obavljati sve planirane letove u sva europska odredišta te da prate situaciju. Opširnije

13:47 Nakon odlaska zaposlenika, kako saznajemo, trebala bi se vršiti dezinfekcija prostorija u zgradi.

13:21 U bolnici u Slavonskom Brodu je hospitalizirana žena zbog sumnje na koronavirus. Uzorci su poslani u Kliniku "Dr. Fran Mihaljević" u Zagreb. Opširnije

13:19 HEP-ovi zaposlenici koji rade u zagrebačkoj Vukovarskoj 37 dobili su obavijest da im radno vrijeme danas završava u 14:00 sati. U obavijesti stoji i da je sutra redovni radni dan.

12:35 Iz HEP-a su se oglasili novim priopćenjem.

"Stanje u Hrvatskoj elektroprivredi u vezi sa zarazom koronavirusom je pod nadzorom. Po saznanju da je jedna od osoba kod koje je potvrđena zaraza koronavirusom, zaposlenik s radnim mjestom na lokaciji sjedišta HEP grupe u Zagrebu, na navedenu lokaciju su došli nadležni epidemiolozi Nastavnog zavoda za javno zdravstvo dr. Andrija Štampar, koji su promptno počeli s epidemiološkim izvidom i provjerom svih prostora u kojima se kretao oboljeli.

Sukladno njihovim naputcima, u HEP-u se provode preporučene mjere. Svi djelatnici za koje se utvrdilo da su bili u bliskom socijalnom kontaktu s oboljelim, obaviješteni su da trebaju kod kuće ostati u samoizolaciji. Dane su im upute da prate svoje zdravstveno stanje te da se u slučaju pojave simptoma bolesti telefonski jave svom liječniku i nadležnom epidemiologu. Otkazani su svi veći radni sastanci koji nisu nužni da odvijanje radnih procesa. Djelatnici se upućuju da primjenjuju pojačane higijenske mjere i druge mjere preporučene od strane epidemiološke službe. Tijekom dana provest će se dezinfekcija svih prostora u sjedištu HEP-a kojima se kretao oboljeli.

Ovlaštene službe HEP-a osiguravaju uvjete za integritet radnih procesa u HEP-u od važnosti za funkcioniranje elektroenergetskog sustava RH. Uprava HEP-a upućuje zahvalu Nastavnom zavodu za javno zdravstvo dr. Andrija Štampar na promptnoj reakciji i odličnoj suradnji te Nacionalnom stožeru i Ministarstvu zdravstva na čelu s ministrom Vilijem Berošem, s kojim je u stalnom kontaktu", poručili su iz HEP-a.

12:06 Premijer Andrej Plenković poručio je da treba prestati s panikom i velikim odlascima u šoping. Opširnije

11:58 Zaposlenici pušteni na gablec moraju se vratiti u zgradu HEP-a. Na poslu ne mora biti samo 15 djelatnika koji su radili neposredno sa zaraženim.

11:56 Snimili smo kako danas izgleda sjedište HEP-a u kojem radi zaraženi brat. Zaposlenici koje smo sreli rekli su nam kako ne smiju ništa komentirati.

11:48 Parking Ericssona Nikole Tesle u kojem radi prvi zaraženi brat je danas prazan. Zaposlenici rade od kuće.

11:43 Za razliku od onoga što nam je rekla šefica odjela i vrh HEP-a, radnici kažu da su zabrinuti.

"Nitko nam ništa ne govori, ne znamo što se događa, nismo dobili niti mail. Samo nam je rečeno da čekamo. Nas je tu previše. Nikoga od uprave nije briga za nas i naše obitelji", rekao nam je jedan zaposlenik HEP-a koji se trenutno nalazi u zgradi i dodao kako su svi u šoku.

"Ljudi po hodnicima razmjenjuju informacije među sobom jer službenih iz vrha tvrtke nema", rekao nam je zaposlenik s kojim smo razgovarali.

11:32 Zaposlenici HEP-a pušteni su na gablec. Samo oni mogu ući i izaći iz zgrade.

11:26 Telefonski smo razgovarali sa šeficom odjela u kojem radi zaraženi brat. Nije nam željela iznositi detalje te nas je uputila na službu za odnose s javnošću, no kratko je prokomentirala kakvo je trenutno stanje. "Mi smo na poslu, radi se, sve je u redu", rekla je kratko u telefonskom razgovoru za Index.

11:05 KBC Split je privremeno zabranio posjete zbog koronavirusa. Opširnije

Tekst se nastavlja ispod oglasa

11:00 Žena iz Koprivnice nema koronavirus. Opširnije

10:58 Zaposlenica HEP-a, jedna od HEP-ovaca s kojima smo jutros razgovarali, kazala je kako je zaraženi u ponedjeljak bio u restoranu u koji je danas došla epidemiološka služba. Kazala je kako zaposlenicima nije svejedno te da ih u zgradi ima tisuću. Opširnije

10:29 Kako je prvi doznao Index, zaraženi brat blizanac prvog zaraženog radi u HEP-u. Sumnja se da još jedan zaposlenik HEP-a ima simptome. Opširnije

9:36 Djevojka prvog zaraženog ima simptome. Zato će se ponoviti testiranje iako je prvi test bio negativan, pojasnila je ravnateljica Zarazne na presici Stožera civilne zaštite.

9:32 "Molim vas da zaštitimo ljude koji su oboljeli. Treći bliski kontakt ima simptome, ali test je pokazao da je osoba negativna, Zato ponavljamo uzorak i zadržat ćemo tu osobu još jedan dan. Do prije sat vremena testirano je 72 ljudi, od jučer čak 36", rekla je ravnateljica Zarazne na presici.

9:23 Prvi zaraženi i njegova djevojka su putovali iz Italije autobusom, potvrđeno je na presici Stožera za civilnu zaštitu. Provjeravaju se drugi putnici, a iz Stožera civilne zaštite poručuju i da su kontaktirali sve prijatelje prvog zaraženog.

09:15 Potvrđena su dva slučaja, a kod još jedne osobe postoji sumnja na koronavirus. Prvi je nalaz negativan, no ponovit će se testiranje, rekla je ravnateljica zagrebačke Zarazne Alemka Markotić na presici Stožera civilne zaštite. Pretpostavlja se kako je riječ o djevojci prvog zaraženog koja je s njim bila u Milanu gdje se, kako se pretpostavlja, i zarazio.

08:58 Ministar Beroš je pojasnio okolnosti zaraze brata prvog zaraženog. "To je bilo i očekivano, naime brat prvog pozitivnog bolesnika također je pozitivan, također ima lakšu kliničku sliku. Dok je dobro da je njegova djevojka negativna, ona je zadržana i dalje na promatranju pa će se pratiti njeno stanje, rekao je ministar gostujući na Hrvatskom radiju.

08:26 Indexu je potvrđeno da su testovi pokazali kako je djevojka prvog zaraženog negativna na koronavirus.

08:15 Identificiran je drugi slučaj zaraze koronavirusom u Hrvatskoj. Zaražen je i brat mladića kojem je jučer dijagnosticiran koronavirus nakon što se vratio iz Milana gdje je s djevojkom bio na utakmici Lige prvaka, potvrdio je Indexu ministar Beroš.

08:10 Osamdesetak ljudi s trajekta koji je u splitsku luku stigao iz Ancone je pušteni, a jedan je čovjek zadržan na pregledu. Opširnije

07:20 U Split je stigao trajekt iz talijanske Ancone. Dočekali su ga policajci sa zaštitnim maskama.

Obavlja se pregled putnika.

Sumnja se da djevojka zaraženog također ima koronavirus

Na sastanku u Rimu je, između ostalog, odlučeno da se granice s Italijom neće zatvarati, a Beroš je pojasnio zašto.

"Kada je riječ o zatvaranju granica, u ovom trenutku smo odlučili da to ne dolazi u obzir jer to ne bi bilo učinkovito. Iznesena je prejasna argumentacija u tom kontekstu", rekao je Beroš za Novu TV.

Otkrio je i najnovije informacije o zasad jedinom hrvatskom pacijentu kojem je potvrđena zaraza koronavirusom te je potvrdio sumnje u novu zarazu.

"On je u ovom trenutku stabilnog stanja, međutim čujem da njegova djevojka također ima znakove, stoga će ući u proceduru, bit će pregledana, vjerojatno testirana i vidjet ćemo što i kako dalje s njom."

KBC Zagreb otkazao je operacije koje nisu hitne. Ministar je dao svoje mišljenje o tome je li to potrebno i pametno. "Mislim da je zabrana posjeta jedna razumna mjera, međutim odgoda hladnog programa u ovom trenutku i ovoj epidemiološkoj situaciji mislim da nije utemeljena", kazao je. Ipak, rekao je kako neće sam donositi odluku o takvim stvarima.

"Naravno da ću konzultirati epidemiološku struku, zatražiti njihove decidirane, egzaktne preporuke i zatim odlučiti o tim mjerama", rekao je za Novu TV.

Zaposlenici Ericssona Nikole Tesle, gdje radi zaraženi mladić, do daljnjega će raditi od kuće. Jučer popodne ih je posjetila epidemiološka služba.

Nalazi devetorice radnika koji su nakon povratka iz Italije hospitalizirani u riječkoj bolnici negativni su na koronavirus, objavljeno je sinoć iz Stožera za zarazne bolesti Primorsko-goranske županije. Pojavila su se dva nova pacijenta i njihovi se nalazi tek očekuju.

Na graničnim prijelazima Pasjak i Rupa su postavljeni, a od sutra bi trebali biti u funkciji, kontejneri za epidemiološki i sanitarni pregled u kojima će se obavljati trijaža osoba za koje se procijeni da bi nakon ulaska u zemlju trebale biti pod nadzorom epidemiologa.

Sumnjivi slučajevi u Puli, Koprivnici i Zagorju

Sumnja se da su dvije osobe iz Krapinsko-zagorske županije koje su nedavno bile u Italiji zaražene koronavirusom, potvrdio je u utorak navečer za Hinu krapinsko-zagorski župan Željko Kolar.

Riječ je o ocu i kćeri iz Krapinskih Toplica i za njih je spreman prihvat u Općoj bolnici Zabok i bolnici hrvatskih veterana.

Župan Kolar je dodao da će biti smješteni u posebnom dijelu bolnice i da će njihove briseve poslati na analizu u Infektivnu kliniku "Dr. Fran Mihaljević" u Zagrebu.

Inače, u Općoj bolnici Zabok pripremljene su četiri smještajne jedinice s posebnim ulazom, a zdravstvene su ustanove osigurale potrebnu opremu i razradile protokole postupanja u slučaju sumnje na koronavirus.

Žena iz Pule u dobi od 30 godina, koja je prije desetak dana bila u Milanu, javila se u utorak u pulsku Opću bolnicu s hunjavicom i temperaturom, a nakon pregleda i uzimanja brisa poslana je u kućnu izolaciju, gdje će biti dok ne bude poznat rezultat nalaza, potvrdila je za Hinu ravnateljica te bolnice Irena Hrstić.

Radi se o klinički blagim simptomima. Žena je bila na pregledu zbog sumnje na koronavirus, uzeli su joj bris te je poslana kući, gdje će biti u izolaciji dok ne bude poznat nalaz. Klinički je dobro", rekla je ravnateljica Hrstić.

Dodala je kako je žena boravila u Milanu 14. veljače, "izvan epidemiološkog obuhvata" te kako se na prijedlog epidemiologa u utorak javila u pulsku bolnicu.

"Riječ je o mladoj ženi koja se javila s hunjavicom i s temperaturom do 37,5 stupnjeva", rekla je Irena Hrstić i dodala da bi nalaz brisa trebao biti poznat večeras.

U Opću bolnicu "Dr. Tomislav Bardek" u Koprivnici danas je zbog sumnje da je zaražena koronavirusom primljena 50-godišnja žena.

>> Žena s koprivničkog područja ima simptome koronavirusa, nalazi se u izolaciji

Kako je potvrdio ravnatelj bolnice dr. Mato Devčić, pacijentica je hospitalizirana i stavljena u izolaciju. Tijekom sutrašnjega dana iz Zagreba bi trebali stići nalazi koji će pokazati radi li se o koronavirusu.

Kako se neslužbeno doznaje, pacijentica je zbog posla povremeno boravila u Italiji iz koje se vratila prije nekoliko dana.

Rebro otkazalo operacije

KBC Zagreb otkazao je sve operacije i obavljat će se samo hitni slučajevi. Potvrdio je to pomoćnik ravnatelja za kvalitetu zdravstvene zaštite i nadzor u KBC-u Zagreb Milivoj Novak. U drugim bolnicama sve je normalno i radi se po planu.

Klinika za psihološku medicinu KBC-a Zagreb ispražnjena je i bit će, ukoliko se pojavi potreba, dodatna karantena za oboljele od koronavirusa u Zagrebu.

Širi se panika u Zagrebu

>> FOTO Širi se panika po Zagrebu, ljudi prazne dućane

Ubrzo nakon što je potvrđen prvi slučaj zaraze koronavirusom u Hrvatskoj, točnije u Zagrebu, među građanima se počela širiti panika.

U ljekarnama već nema zaštitnih maski, za koje stručnjaci kažu kako ne pomažu protiv oboljenja, a u nekim dućanima nestalo je antibakterijskih gelova za ruke i vlažnih maramica.

Prema snimkama i fotografijama koje se šire društvenim mrežama, police nekih lokalnih dućana već su prazne. Nedostaje šećera, brašna, tijesta, mesa...

Želite li momentalno primiti obavijest o svakom objavljenom članku vezanom uz koronavirus instalirajte Index.me aplikaciju i pretplatite se besplatno na tag: koronavirus

Index.me aplikaciju za android besplatno možete preuzeti na ovom linku, dok iPhone aplikaciju možete preuzeti ovdje.